Simone Biles

Simone Arianne Biles  (født 14. mars 1997 i Columbus i Ohio) er en amerikansk turner.

Biles hadde per august 2021 25 medaljer (19 gullmedaljer) fra VM og fire gullmedaljer fra OL. Hun vant VM-gull i mangekamp (2013, 2014, 2015, 2018, 2019), hopp (2018, 2019), bom (2014, 2015, 2019) og frittstående (2013, 2014, 2015, 2018, 2019). Hun deltok i Sommer-OL 2016 i Rio de Janeiro, hvor hun ble olympisk mester i mangekamp, hopp og frittstående, og tok bronse i bom. Hun har også gull i mangekamp med det amerikanske kvinnelaget i både VM (2014, 2015) og OL (2016). Etter at hun trakk seg fra deler av konkurransen under Sommer-OL 2020 fikk hun der sølv i lagkonkurransen og bronse i bom.

Idrettskarriere

2013 - 2017 
Ved verdensmesterskapet i Antwerpen 2013 tok hun også gull i frittstående, sølv i hopp og bronse på bom..

Under verdensmesterskapet i 2014 i Nanjing fikk hennes lag en gullmedalje i lagmangekampen og Biles fikk også gullmedalje i den individuelle mangekampen. Hun tok også sølv i hopp og gull i fristående og på bom. Biles var den første amerikanske kvinnelige gymnasten som vant 5 medaljer under et verdensmesterskap.

Også ved Verdensmesterskapet i turn 2015 vant USA gull i lagkonkurransen, og Biles vant den individuelle mangekampen med 60,399 poeng, foran sin lagvenninne Gabrielle Douglas og med rumenske Larisa Iordache på 3.-plass.

Biles var den store forhåndsfavoritten før OL i Rio 2016, og hun innfridde forventningene med fire gull (tre individuelle og ett i lag), og en bronse. Hun ble valgt som flaggbærer for USA under avslutningsseremonien i OL.

2018 
Hun tok en pause fra turnsporten i 2017, men var tilbake i trening og i landslagstroppen fra 2018. Hun vant U.S. Classic 2018, og vant sammenlagt og alle fire enkeltapparater under USA-mesterskapet i turn 2018.

Ved Verdensmesterskapet i turn 2018 vant hun gull i lag med det amerikanske landslaget, og tre individuelle gullmedaljer i mangekamp, hopp og frittstående. Dermed nådde hun opp til 13 VM-gull, ny rekord i turn uansett kjønn, og gikk opp likt med rekorden i antall VM-medaljer sammenlagt med 20.

2019 
Hun vant U.S. Classic 2019 sammenlagt, og fikk gull i frittstående og bronse på bom. Hun vant også mangekampen under USA-mesterskapet i turn 2019, foran Sunisa Lee og Grace McCallum, og hun fikk gull i hopp, bom og frittstående. I skranke fikk hun bronse. I dette mesterskapet ble hun den første kvinnelige turneren som gjorde dobbel baklengs salto med trippel skru på frittstående, og dobbel baklengs salto med dobbel skru som avsprang på bom. I september 2019 vant hun USAs uttakningskonkurranse for VM i turn 2019, og ble tatt ut til VM i Stuttgart sammen med Sunisa Lee, Kara Eaker, MyKayla Skinner, Jade Carey og Grace McCallum.

Under VM i turn 2019 fikk USA best karakter i kvalifiseringsrunden, slik at USA kvalifiserte seg til finalen i lagkonkurransen, og Biles gikk til finalene i mangekamp og alle fire enkeltapparater. I lagkonkurransefinalen vant USA gull, og hun vant mangekampfinalen med 58,999 poeng, 2,1 poeng foran Tang Xijing fra Kina. Hun passerte da også Svetlana Khorkina som den kvinnelige turneren med flest VM-medaljer. På første dag av apparatfinalene vant hun frittstående, og tangerte da Vitalj Sjtsjerbas rekord på 23 VM-medaljer i turn. Samme dag kom hun på femteplass i skranke. På dag to av apparatfinalene vant hun bom, og passerte da Vitalj Sjtsjerba med 24 VM-medaljer, og hun vant også frittstående.

2021 
Biles vant U.S. Classic 2021, og gjorde der et nytt hopp; Jurtsjenko (engelsk: Yurchenko) med dobbel pikert salto, dvs. araber inn på hesten og 2,5 pikert baklengs salto før landingen. Hun vant sin sjuende nasjonale tittel sammenlagt da hun vant USA-mesterskapet i turn 2021, og hun fikk gull i hopp, bom og frittstående, og bronse i skranke. Hun ble dermed kvalifisert for 2020 U.S. Olympic Trials, USAs uttakningskonkurranse for OL. I OL-uttaket vant hun mangekampen, foran Sunisa Lee og Jordan Chiles. Hun vant også hopp og frittstående. Biles ble dermed tatt ut til Sommer-OL 2020, som ble arrangert i 2021 i Tokyo.

I kvalifiseringsrunden bidro Biles til at USA gikk videre til finalen i lagkonkurransen, med nest beste poengsum, bak ROC (Russland). Hun hadde høyest poengsum av alle utøverne i kvalifiseringen, med 57,731 poeng, men hadde flere små uhell underveis. I frittstående hoppet hun utenfor gulvet i den ene tumblingserien, hun tok et steg utenfor matten i landingen i hopp, og måtte ta mange skritt bakover i landingen i bom. Hun kvalifiserte seg likevel til finalen både i mangekamp og alle fire enkeltapparater, som eneste utøver. Etter kvalifiseringen kommenterte hun på Instagram at hun «følte vekten på skuldrene», og at hun følte seg påvirket av presset.

Under oppvarmingen til lagkonkurransefinalen gjorde hun et lettere hopp enn hun skulle, hun gjorde en Amanar med 1,5 skru i stedet for 2,5 skru. Dette gjorde hun også i konkurransen, og var ustø i landingen. Hun fikk 13,766 poeng, som var lavt til å være henne. Hun forlot konkurransearenaen, men kom tilbake like etter. Imidlertid trakk hun seg fra resten av lagkonkurransen, og forklarte dette med at hun måtte prioritere sin mentale helse. USA fikk sølv i lagkonkurransen, bak ROC, og Biles dermed OL-sølv i lagkonkurransen, siden hun deltok i hopp. Hun deltok ikke i den individuelle mangekampen, og hun stod også over apparatfinalene i hopp, skranke og frittstående. På turnkonkurransens siste dag deltok hun i apparatfinalen i bom, og fikk der bronse bak Guan Chenchen og Tang Xijing, begge fra Kina.

2023 
I august 2023 gjorde Biles comeback, og vant Core Hydration Classic med poengsummen 59,100, fem poeng foran Leanne Wong. Hun ble med det kvalifisert til USA-mesterskapet i turn 2023. Der vant hun sin åttende nasjonale tittel sammenlagt, med poengsummen 118,450. Hun vant også bom og frittstående.

Elementer oppkalt etter Biles 

*) Jurtsjenko er araber inn på brettet, baklengs sats inn på hesten, og én baklengs salto etter fraskyvet. 
**) Ikke godkjent som element i FIGs Code of Points enda, da det ikke er utført i VM eller OL enda

Personlig 
Begge Biles' foreldre slet med narkotika- og alkoholproblemer, noe som gjorde at hun fra treårsalder bodde i fosterhjem hos sin mormor og morfar. I seksårsalderen ble hun introdusert for turn, og begynte satsingen da hun var 8 år. Hun ble adoptert av sine besteforeldre i 2003, og i 2012 startet hun med hjemmeskole for å kunne satse fullt på turn. Hun trente i World Champions Center

Referanser

Eksterne lenker 
 
 
 
 

Turnere fra USA
Verdensmestere i turn
USA-mestere i turn
Personer fra Columbus i Ohio
Deltakere for USA under Sommer-OL 2016
Gymnaster under Sommer-OL 2016
Deltakere for USA under Sommer-OL 2020
Gymnaster under Sommer-OL 2020
Olympiske mestere i turn
Olympiske mestere for USA
Medaljevinnere under Sommer-OL 2020
Medaljevinnere under Sommer-OL 2016
Olympiske medaljevinnere i gymnastikk